**O B R A Z L O Ž E N J E**

Prijedloga Odluke o izmjeni i dopuni Odluke o socijalnoj skrbi Općine Skrad

OBRAZLOŽENJE ODREDBI PRIJEDLOGA ODLUKE

Ovom izmjenom relaksiraju se odredbe o dužini trajanja prebivališta (umjesto najmanje godinu dana, sada je prijedlog najmanje šest (6) mjeseci prije podnošenja zahtjeva) koje roditelji djeteta trebaju imati na području Općine Skrad te se produžuje vremenski okvir u kojem je moguće podnijeti zahtjev za ostvarivanje prava na novčanu potporu za novorođenče.

Ove izmjene su povoljnije za stanovnike koji imaju prebivalište na području Općine Skrad te se njima želi potaknuti i dolazak novih ljudi na područje Općine kao i poticanje ostanka stanovništva.

Također, rok od mjesec dana od rođenja djeteta za podnošenje zahtjeva za ostvarivanje prava na novčanu potporu za novorođenče ocijenjen je kao prekratak te je prijedlog sa se isti produži na tri (3) mjeseca.

U nastavku tekst izmjena:

Članak 25. Odluke o socijalnoj Općine Skrad ( „Službene novine Primorsko – goranske županije“ broj 25/99, 11/07, 09/09, 43/12 i 43/13) mijenja se i glasi:

„Članak 25.

Rođenjem djeteta s prebivalištem na području Općine Skrad, roditelji s prebivalištem na području Općine Skrad od kojih barem jedan (1) roditelj mora imati prijavljeno prebivalište na području Općine Skrad najmanje šest (6) mjeseci prije podnošenja zahtjeva, stječu pravo na jednokratnu novčanu pomoć u iznosu od 900,00 eura za prvo dijete, 1.200,00 eura za drugo dijete i 2.000,00 eura za treće i svako daljnje dijete.

Za ostvarivanje prava iz prethodnog stavka, roditelji su dužni Jedinstvenom upravnom odjelu Općine Skrad predati zahtjev za ostvarivanje prava na novčanu potporu za novorođenče u roku tri (3) mjeseca od rođenja djeteta.

Zahtjev podnosi roditelj na račun kojeg će se isplatiti novčana potpora ukoliko ista bude odobrena.

Zahtjevu je potrebno priložiti:

- uvjerenje o prebivalištu roditelja

- uvjerenje o prebivalištu djeteta

- rodni list djeteta

- presliku osobne iskaznice roditelja

- kopiju tekućeg računa roditelja – podnositelja zahtjeva.

Pomoć iz stavka 1. ovog članka isplaćuje se u roku od trideset (30) dana od dana dostave rješenja o odobravanju zahtjeva – roditelju podnositelju zahtjeva.“